Päivän Byrokraatti -palkinnon saa pitkästä aikaa Trafi, joka on keksinyt käyttää Gaussin käyrää autojen hylkäämiseen katsastuksessa. Riippumatta autokannan kunnosta, Trafi vaatii, että yli 14-vuotiaista autoista on hylättävä n. 40 prosenttia, tai katsastusasemalla ei hyvä heilu.

Ylen nimettömänä haastattelema katsastusmies kertoo, että näin paljon vikoja ei löydy, joten hänen on hylättävä autoja turhaan päästäkseen vaadittuun keskiarvoon.

– Niin on ilmoitettu, että jos ei päästä tavoitteisiin, niin valvontaa tehostetaan muilta osin. Kyllä se käytännössä tarkoittaa sitä, että järjestelmä aiheuttaa paineita työntekoon, katsastusmies kertoo.

Järjestelmä muistuttaa aavistuksen verran Stalinin vainoja, joissa NKVD ilmoitti kullekin alueelle etukäteen, kuinka paljon näiden alueilta tulisi löytymään luokkapettureita. Tosin NKVD:n kunniaksi on mainittava, että heidän ennusteensa oli myös todella tarkka. Oikeudenkäynneissä löytyi syyllisiä tosiaan koko tuo arvioitu määrä ja jopa hieman sen ylikin.

Trafi kiistää, että asiassa olisi ongelmaa ja painottaa hyviä uutisia. Trafin tiedossa ei ole, että yksikään katsastusmies olisi joutunut hyllylle liian alhaisen hylkäysprosentin vuoksi.

Entä sitten huonot uutiset? Trafi kohdistaa rangaistukset yksittäisen katsastusmiehen sijasta kollektiivisesti koko katsastusasemaan.





Ylen uutiseen